หุ้นยุโรปปิดบวกรับข่าว “ดอยช์แบงก์” เล็งซื้อคืนหุ้นกู้
ตลาดหุ้นยุโรปปิดบวกเมื่อคืนนี้ (12 ก.พ.) เนื่องจากได้แรงหนุนจากการพุ่งขึ้นของหุ้นกลุ่มธนาคาร หลังมีข่าวว่าธนาคารดอยช์แบงก์เตรียมซื้อคืนหุ้นกู้บางส่วน ซึ่งช่วยหนุนราคาหุ้นดอยช์แบงก์ทะยานขึ้นอย่างแข็งแกร่ง
13 ก.พ. 2559

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 2.9% ปิด (12 ก.พ.) ที่ 312.41 จุด, ดัชนี CAC-40 ตลาดหุ้นฝรั่งเศสปิดที่ 3,995.06 จุด เพิ่มขึ้น 98.35 จุด หรือ +2.52%, ดัชนี DAX ตลาดหุ้นเยอรมันปิดที่ 8,967.51 จุด เพิ่มขึ้น 214.64 จุด หรือ +2.45% และดัชนี FTSE 100 ตลาดหุ้นลอนดอนปิดที่ 5,707.60 จุด เพิ่มขึ้น 170.63 จุด หรือ +3.08%
ตลาดหุ้นยุโรปได้รับแรงหนุนจากการดีดตัวขึ้นของหุ้นกลุ่มธนาคาร โดยนักลงทุนคลายความกังวลเกี่ยวกับภาคธนาคาร หลังดอยช์แบงก์ออกแถลงการณ์ว่าธนาคารจะซื้อคืนหุ้นกู้ไม่ด้อยสิทธิ์ของธนาคารจำนวนมากกว่า 5 พันล้านดอลลาร์ ซึ่งส่งผลให้ราคาหุ้นของดอยช์แบงก์ปรับตัวขึ้นกว่า 10% รวมถึงหุ้นคอมเมิร์ซแบงก์ที่พุ่งขึ้นเกือบ 18%
ดอยช์แบงก์ระบุว่า ทางธนาคารจะทำคำเสนอซื้อหุ้นกู้ไม่มีประกันสกุลยูโรมูลค่า 3 พันล้านยูโร (3.38 พันล้านดอลลาร์) และทำคำเสนอซื้อหุ้นกู้สกุลดอลลาร์มูลค่า 2 พันล้านดอลลาร์ นอกจากนี้ การเปิดเผยข้อมูลเศรษฐกิจยูโรโซนยังสอดคล้องกับการคาดการณ์ของนักวิเคราะห์ โดยสำนักงานสถิติแห่งสหภาพยุโรป (ยูโรสแตท) เปิดเผยว่า เศรษฐกิจยูโรโซนขยายตัว 0.3% ในไตรมาส 4
สำหรับทั้งปี 2015 เศรษฐกิจยูโรโซนขยายตัว 1.5% ซึ่งเป็นระดับสูงสุดนับตั้งแต่ปี 2011 แต่ก็ยังคงอยู่ต่ำกว่าระดับที่จะสามารถลดอัตราการว่างงานลง ซึ่งขณะนี้อยู่สูงกว่า 10% ทั้งนี้ เศรษฐกิจเยอรมนี ซึ่งมีขนาดใหญ่ที่สุดในยูโรโซน มีการขยายตัว 0.3% ในไตรมาส 4 เช่นเดียวกัน